題郭信可琴中趣軒
作者：馮時行
朝代：宋

paragraphs: 泠泠接吾耳，塵爾非真精。
大音寂無響，瓦礫如雷鳴。
古今滯迷妄，溜溜塵所縈。
落葉隨水去，顛風吹殘英。
道人了本源，超然契無生。
銷鎔天所假，浩蕩還空明。
視聽非耳目，况復求音聲。
竹木閟漁社，衡茅落初營。
杖藜候晚收，曳履看春耕。
無爲萬物逝，不言四時行。
情塵泯絕處，大地皆䪫韺。
淵明出醉語，能與此理并。
見之偶一笑，呼兒署南榮。
莫作如是觀，吾軒本無名。